Simona Bucura Oprescu, detalii despre recalcularea pensiilor
Ministrul Muncii, Simona Bucura Oprescu, a venit cu precizări pentru a-i liniști pe pensionari. Ea a subliniat că aceștia mai au încă șase luni la dispoziție începând cu data de 1 septembrie pentru a aduce adeverințe prin care pot adăuga ani de vechime la dosarele lor.
Este foarte important ca aceștia să știe acest lucru, a punctat oficialul.
"Este foarte important ca aceștia să știe că au timp pentru a face acest lucru. Este foarte important să știe că după 2001 nu mai avem nevoie de documente, fiindcă toate veniturile vor fi valorificate datorită declarației 112.
Este foarte important să știe că în cazul celor care au adus deja documente, fiindcă au existat pensionari care și-au dorit să le fie valorificate veniturile brute, trebuie să știe că încă din 2021, la nivelul caselor teritoriale de pensii se lucrează la procesul de digitizare și de reevaluare a dosarelor de pensie, și acestea sunt introduse în sistem", a spus ministrul Muncii la Realitatea TV.
Ministrul Muncii a punctat că s-a respectat în totalitate calendarul pentru creșterea pensiilor. În acest sens, a fost adoptată în Parlament noua lege a pensiilor pe 20 noiembrie, iar aceasta a fost promulgată în Monitorul Oficial pe 4 decembrie. Normele legii au fost adoptate în Guvern pe 28 februarie.
Contractul pentru softul de recalculare a pensiilor a fost semnat
Începând cu luna septembrie, aproximativ 3 milioane de pensionari vor beneficia de majorări ale pensiilor. Acest proces va începe în curând, urmând să fie folosit un software special pentru recalcularea tuturor pensiilor.
De altfel, șeful Casei Naționale de Pensii, Daniel Baciu, a făcut luni anunțul mult așteptat că a fost semnat contractul pentru realizarea softului care va facilita recalcularea pensiilor conform prevederilor Legii 360/2023 privind sistemul public de pensii.
CNPP a lucrat intens pentru a asigura implementarea noului sistem în timp util. Odată cu publicarea legii în Monitorul Oficial și aprobarea normelor de aplicare, au început discuțiile zilnice cu experții privind utilizarea noului soft informatic.
Simona Bucura Oprescu a explicat recent că procesul de reevaluare a dosarelor de pensii a început încă din 2021. Mai mult, a subliniat că peste 95% din informațiile referitoare la dosarele de pensie ale românilor au fost deja introduse în sistem.
Obiectivul este ca până la jumătatea lunii august toate deciziile de recalculare să fie finalizate și trimise pensionarilor. Începând cu data de 1 septembrie, aceștia sunt așteptați să primească pensiile recalculate.